Waterverbruik in Kaapstad skiet die hoogte inArgieffoto (Foto: RayMark, Pixabay) Die Stad Kaapstad het inwoners gewaarsku om waterverbruik onmiddellik te verminder as hulle nie deur ŉ moontlike ramp in die gesig gestaar wil word nie. Dit volg nadat waterverbruik die afgelope week ver bo die teiken van 500 miljoen liter per dag geskiet het. Rdl. Xanthea Limberg, burgemeesterskomiteelid vir informele nedersettings, het gesê die onlangse reën beteken nie dat waterverbruik na normaal kan terugkeer nie. Die algemene waterverbruik het tot 643 miljoen liter per dag gestyg. Dit is 143 miljoen liter meer as die doelwit van 500 miljoen liter water per dag onder die vlak 4b-waterbeperkings wat onlangs vir ŉ onbepaalde tydperk ingestel is. Teen Maandag het die Wes-Kaapse damvlakke 27,4% bereik. “Met die laaste 10% van ŉ dam se water wat grootliks onbruikbaar is, beteken dit die damvlakke is wesenlik op 17,4%, wat baie laag is vir dié tyd van die jaar. Dié tyd verlede jaar het damvlakke op 47,6% gestaan met 37,6% bruikbare water,” het sy gesê. Die jongste waterverbruikstatistieke is kommerwekkend. “Inwoners dink hulle kan weer soos normaalweg lewe, maar die onlangse reën is nie genoeg nie en ons is steeds in ŉ droogtekrisis. “Ons is in ŉ ernstige situasie en elke persoon moet minstens 87 liter water ŉ dag spaar, of hulle by die huis, werk of elders is.” Limberg het gesê die waterbeperkings is deel van hul proaktiewe droogtebestuur-ingrypings, tesame met die grootskaalse drukverminderingprogramme oor die hele Kaapstad om verbruik te verminder. Ander noodmaatreëls word tans ook ingestel. Lees meer oor hoe om water te bespaar. Lees meer oor wat vlak 4b-waterbeperkings beteken.